כלכליסט

כלכליסט הוא יומון כלכלי ישראלי ואתר חדשות כלכלי מבית "ידיעות אחרונות".

המו"ל והעורך הראשי של העיתון והאתר הוא יואל אסתרון. עורכת העיתון היא גלית חמי, ועורך האתר הוא גבי קסלר. העיתון מופץ במשך חמישה ימים בשבוע. מערכת העיתון שכנה מיום הקמתו ברמת החייל בתל אביב, ובתחילת 2016 עברה לבית "ידיעות אחרונות" בראשון לציון.

בנובמבר 2022 היה אתר האינטרנט של כלכליסט ממוקם במקום ה-14 מבין אתרי האינטרנט המבוקרים ביותר בישראל.

 היסטוריה 
העיתון "כלכליסט" הושק ב-18 בפברואר 2008, ובשנת 2016 היה העיתון הכלכלי הנפוץ ביותר בישראל, והעיתון השלישי בגודלו מכלל העיתונים היומיים בישראל. הסיסמה שליוותה את השקת העיתון הייתה "ישראל מתחברת לכלכלה". העיתון פונה לקהלי יעד מגוונים בהם אנשי מקצוע בתחום הכלכלה, המשפט והעסקים, וגם לקהלים שעד להשקת העיתון נמנעו מצריכת מידע כלכלי.

 מבנה העיתון 
העיתון המודפס מופץ חמישה ימים בשבוע, בימים ראשון עד חמישי.
העיתון מחולק לארבעה חלקים:
 "חדשות" - העמודים הראשיים של העיתון. כוללים דיווח מקיף ונרחב על החדשות העסקיות והכלכליות בתחומי אקטואליה, כלכלה, נדל"ן, משפט, תשתיות, תעשייה, היי-טק ועוד. בנוסף מופיעים בעיתון עמודי דעות של מומחים בתחומם.
 "מדורים" - קבועים ומתחלפים דוגמת: פרסום ושיווק, רכב, טכנולוגיה, משפט, נדל"ן, ניהול, עסקי ספורט ועוד. מציגים את הפן הכלכלי/עסקי בכל תחום אותו הם מסקרים.
 "השוק" - מדור שוק ההון מכסה את עולם הבנקאות והפיננסים.
 "2024" - מדור פנאי, לייפסטייל וצרכנות למתקדמים. מסקר תחומים כגון אומנות, אוכל, אופנה, פרימיום ועוד.

החל משנת 2010 בנוסף לעיתון היומי, העיתון כולל בכל יום חמישי מוסף בשם "מוסף כלכליסט", המכיל כתבות כלכליות מקיפות וכן כתבות "השראה" בתחומים שונים.

החל משנת 2016 כולל העיתון גם תכנים של פרסום סמוי.

אתר אינטרנט

אתר האינטרנט של "כלכליסט" הושק בשנת 2008 והוא כולל, בדומה לעיתון, חדשות ותכנים מעולם העסקים, וכן תכנים ייחודיים דוגמת זירת המניות בשילוב כלים כמו מסנן מניות ומשווה מניות. עורך האתר הוא גבי קסלר. במסגרת האתר נכלל המדור כלכליסט TV - ערוץ וידאו, המשדר כתבות שטח ואולפן.

ל"כלכליסט" אפליקציות ייעודיות לטלפון חכם, במכשירי אייפון ואנדרואיד.

פרשת פגסוס

בינואר 2022 החל "כלכליסט" בפרסום סדרת כתבות בנושא השימוש של משטרת ישראל ברוגלה לשם מעקב אחר תוכן במכשירי טלפון סלולרי של תושבי ישראל. העיתון חשף שהמשטרה מחדירה את תוכנת הריגול פגסוס של חברת הסייבר ההתקפי הישראלית NSO לטלפונים של אזרחים בלי פיקוח ובקרה ובניגוד לחוק. ארבעה ימים לאחר פרסום חלקו הראשון של התחקיר, הורה היועץ המשפטי לממשלה, אביחי מנדלבליט, למשטרה להקפיא את השימוש בפגסוס עד סיום בדיקת התנהלות המשטרה. בנוסף הקים מנדלבליט צוות בדיקה פנימי, בראשות המשנה ליועץ המשפטי לממשלה (משפט פלילי), עמית מררי, לבדיקת ממצאי התחקיר. במקביל להקמת צוות מררי, הודיע גם מבקר המדינה, מתניהו אנגלמן, כי יפתח בבדיקה רחבה וכוללת של השימוש שעושה המשטרה בכל כלי הריגול והאזנות הסתר. בפברואר 2022 פרסמה צוות הבדיקה דו"ח ראשון, ובאוגוסט 2022 פרסם צוות הבדיקה דו"ח סופי שאישר כשלים בפעולות המשטרה, אך נטען בו שהם היו בהיקפים מצומצמים מאוד ביחס למה שפורסם בתחקיר "כלכליסט". בינואר 2026, ארבע שנים אחרי אחרי פרסום תחקיר "כלכליסט", פרסם מבקר המדינה אנגלמן את הדו"ח המיוחד שלו, שאישר את ממצאי התחקיר העיתונאי. דו"ח המבקר חשף את דפוסי הפעולה האסורים של המשטרה ואת הפיקוח הלקוי של משרד היועץ המשפטי לממשלה. בין ממצאי המבקר שתאמו לממצאי התחקיר: מאות חדירות לטלפונים שלא כחוק, איסוף אסור של מידע ושימוש בו, הטעיית שופטים ופיקוח לקוי של משרד המשפטים.

כתבות בולטות
ב-19 בנובמבר 2023, בעיצומה של מלחמת חרבות ברזל פרסם העיתון מקבץ של 16 כתבות תחת הכותרת "נתניהו חייב ללכת". כל כתבה עסקה בנימוק אחר מדוע על בנימין נתניהו, "בנוסף לאחריותו הכבדה לאסון שהתרחש ב־7 באוקטובר", לסיים את כהונתו לאלתר.

 ועידות וכנסים 

"כלכליסט" מקיים בכל שנה, מיום היווסדו, כנסים וועידות בנושאים מרכזיים שעל סדר היום הישראלי:
הוועידה הכלכלית המרכזית, הוועידה לעסקים קטנים ובינוניים, הוועידה לחיסכון פנסיוני, ועידת הנדל"ן המרכזית, ועידת המובייל ועוד.

 קישורים חיצוניים 


 סטארטאפ והייטק CTech



הערות שוליים

*
קטגוריה:עיתונות בעברית
קטגוריה:עיתונות כלכלית
קטגוריה:קבוצת ידיעות אחרונות
קטגוריה:מפיצי מידע בורסאי
קטגוריה:מוצרי קבוצת ידיעות אחרונות